শেখ শহীদ আলী ঃ নগর যুবলীগের সদস্য ও সোনাডাঙ্গা থানা শাখার যুগ্ম আহবায়ক শেখ শহীদ আলীও দলীয় মনোনয়ন নিয়ে নির্বাচনে অংশ নিতে চান। গত নির্বাচনে তকে কথা দেয়া হয় দলের পক্ষ থেকে। এজন্য তিনি এবার মনোনয়নের ব্যাপারে আশাবাদী। ইতোমধ্যে তিনি দলের কাছে তার জীবন-বৃত্তান্ত দিয়েছেন। তিনি দলের জন্য নিবেদিত বলেও উল্লেখ করেন। এজন্য বর্তমান কাউন্সিলর ও দলীয় নেতৃবৃন্দ এবার তার মনোনয়নের বিষয়টি বিবেচনায় রাখবেন বলেও তিনি আশা করছেন। তার মতে ২৫ নম্বর ওয়ার্ডের বড় সমস্যা মাদক। এতে অল্প বয়সী ছেলেরা বিপথগামী হচ্ছে। বসুপাড়া এতিমখানা, আজাদ লন্ডির মোড়সহ কিছু এলাকায় মাদক বিক্রি হয় বলেও জানান তিনি। চলছে নিরব সন্ত্রাসী কর্মকান্ডও। পুলিশকে সাথে নিয়ে এ ওয়ার্ডকে তিনি মাদক ও সন্ত্রাসমুক্ত করতে চান। রাস্তাঘাটের দুরাবস্থার চিত্র তুলে ধরে তিনি বলেন, বর্তমান কাউন্সিলরের বাড়ির সামনে রাস্তাটি পর্যন্ত সংস্কার হয়নি। এ থেকেই পুরো ওয়ার্ডের চিত্র মিলবে। তবে নির্বাচনকে সামনে রেখে এখন কিছু রাস্তা হচ্ছে বলেও তিনি জানান। বৃষ্টির সময় সোলায়মান নগর, বানরগাতি, আরামবাগসহ বেশিরভাগ জায়গা ডুবে যায়। মানুষের জীবন অনেকটা বিপর্যস্ত হয়ে ওঠে। মাদক-সন্ত্রাস দূর করতে ওয়ার্ডের গুরুত্বপূর্ণ স্থানে সিসি ক্যামেরা বসানোর কোন বিকল্প নেই উল্লেখ করে তিনি বলেন, নির্বাচিত হলে তিনি এটি করবেন। যেহেতু আওয়ামীলীগ রাষ্ট্রীয় ক্ষমতায় সেহেতু সবচেয়ে বেশি বাজেটের ওয়ার্ড হবে ২৫ নম্বর ওয়ার্ড। এ ওয়ার্ডে ২১টি মসজিদ, ছয়টি মন্দির, একটি গীর্জা আছে। সব ধর্মের মানুষের ওপর সমান নজর রাখা হবে। এক কথায় সবকিছু উপেক্ষা করে তিনি নিজেকে জনসেবায় নিয়োজিত রাখবেন বলেও প্রতিশ্রুতি দেন। কার্যক্রম থাকবে ডিজিটাল। মোড়ে মোড়ে বুথ থাকবে। আইডি কার্ড যাচাই করে নাগরিক সনদপত্র পৌঁছে দেয়া হবে বাড়িতে। থাকবে স্কুল-কলেজে খেলার মাঠও। এক কথায় একটি পরিপূর্ণ ডিজিটাল ওয়ার্ড হবে ২৫ নম্বর ওয়ার্ড।